钦定古今图书集成/明伦汇编/交谊典/第091卷
## 钦定古今图书集成/明伦汇编/交谊典/第091卷

| 钦定古今图书集成 明伦汇编 第九十一卷 |

| |

钦定古今图书集成明伦汇编交谊典

第九十一卷目录

荐扬部纪事

荐扬部杂录

交谊典第九十一卷

《左传·哀公五年》：范氏之臣王生恶张柳朔，言诸昭子，
使为柏人。昭子曰：“夫非而仇乎？”对曰：“私仇不及公，好
不废，过恶不去善，义之经也。臣敢违之。”

十四年，初，陈豹欲为子我臣，使公孙言己已有丧而
止。既而言之曰：“有陈豹者，长而上偻，望视事君，子必
得志，欲为子臣。吾惮其为人也，故缓以告。”子我曰：“何
害？是其在我也。”使为臣。他日与之言政说，遂有宠。
《说苑善说篇》蘧伯玉使至楚，逢公子晰濮水之上。子
晰接草而待曰：“敢问上客将何之？”蘧伯玉为之轼车。
公子晰曰：“吾闻上士可以托色，中士可以托辞，下士
可以托财，三者固可得而托耶？”蘧伯玉曰：“谨受命。”蘧
伯玉见楚王，使事毕坐，谈语从容，至于士。楚王曰：“何
国最多士？”蘧伯玉曰：“楚最多士。”楚王大说。蘧伯玉曰：
“楚最多士，而楚不能用。”王造然曰：“是何言也？”蘧伯玉
曰：“伍子胥生于楚，逃之吴，吴受而相，今发兵攻楚，堕
平王之墓。伍子胥生于楚，而吴善用之。蚠黄生于楚，
走之。晋治七十二县，道不拾遗，民不妄得，城郭不闭，
国无盗贼。蚠黄生于楚，而晋善用之。今者臣之来，逢
公子晰濮水之上辞。言上士可以托色，中士可以托
辞，下士可以托财。三言者固可得而托身耶？又不知
公子晰将何治也？”于是楚王发使一驷，副使二乘，追
公子晰濮水之上。晰还重于楚，蘧伯玉之力也。故《诗》
曰：“谁能烹鱼？溉之釜鬵。孰将西归？怀之好音。”此之谓
也。物之相得，固甚微矣。

《孔丛子抗志》篇：“齐王谓子思曰：‘先生名高于海内，吐
言则天下之士莫不属耳目。今寡人欲相梁起，起也
名少，愿先谈说之也’。子思曰：‘天下之士所以属耳目
者，欲伋之言，是非当也。今君使伋虚谈于起，则天下
之士必改耳目矣。耳目既改，又无益于起，是两有丧
也，故不敢承命’。齐君曰：‘起之不贤，何也’？子思曰：‘君岂
未之知乎？厚于财物，必薄于德，自然之道也。今起以
贪成富闻于诸侯，而无救施之惠焉；以好色闻于齐
国，而无男女之别焉。有一于此，犹受其咎，而起二之，
能无累乎’？”王曰：“寡人之言实过，愿先生赦焉。”

《说苑善说篇》：张禄掌门见孟尝君曰：“衣新而不旧，仓
庾盈而不虚，为之有道，君亦知之乎？”孟尝君曰：“衣新
而不旧，则是修也；仓庾盈而不虚，则是富也，为之奈
何？其说可得闻乎？”张禄曰：“愿君贵则举贤，富则振贫，
若是则衣新而不旧，仓庾盈而不虚矣。”孟尝君以其
言为然，说其意，辩其辞，明日使人奉黄金百斤，文织
百纯，进之张先生，先生辞而不受。后先生复见孟尝
君，孟尝君曰：“前先生幸教文曰‘衣新而不旧，仓庾盈
而不虚，为之有说，汝亦知之乎’？文窃说教，故使人奉
黄金百斤，文织百纯，进之先生，以补门内之不赡者，
先生曷为辞而不受乎？”张禄曰：“君将掘君之偶钱，发
君之庾粟以补士，则衣弊履穿而不赡耳，何暇衣新
而不旧，仓庾盈而不虚乎？”孟尝君曰：“然则为之奈何？”
张禄曰：“夫秦者，四塞国也，游宦者不得入焉。愿君为
吾为丈尺之书，寄我与秦王，我往而遇乎，固君之入
也；往而不遇乎，虽人求间谋，固不遇臣矣。”孟尝君曰：
“敬闻命矣。”因为之书寄之。秦王往而大遇，谓秦王曰：
“自禄之来，入大王之境，田畴益辟，吏民益治，然而大
王有一不得者，大王知之乎？”王曰：“不知。”曰：“夫山东有
相所谓孟尝君者，其人贤人。天下无急则已，有急则
能收天下英乂雄俊之士，与之合交。连友者，疑独此
耳。然则大王胡不为我友之乎？”秦王曰：“敬受命。”奉千
金以遗孟尝君。孟尝君辍食察之，而寤曰：“此张生之
所谓‘衣新而不旧，仓庾盈而不虚’”者也。

《汉书张耳传》：“耳雅游，多为人所称。”〈注〉师古曰：“言其久
故倦游，交结英杰，是以多为人称誉也。”

《季布传》：“布为河东守。曹丘生与窦长君善，欲得书请
布。窦长君曰：‘季将军不说足下，足下无往’。固请书，遂
行。使人先发书，布果大怒，待曹丘。曹丘至则揖布曰：
‘楚人谚曰：‘得黄金百，不如得季布诺’。足下何以得此
声梁楚之间哉？且仆与足下俱楚人，使仆游扬足下
名于天下，顾不美乎？何足下距仆之深也’。布乃大说”，
引入。留数月，为上客，厚送之。布名所以益闻者，曹丘
扬之也。

《翟方进传》：“方进举明经，迁议郎。是时宿儒有清河胡

诸生至常所，问大义疑难，因记其说，如是者久之。常
知方进之宗让己，内不自得。其后居士大夫之间，未
尝不称述方进，遂相亲友。”

《后汉书岑晊传》：“晊有高才，李膺、王畅称其有干国器，
虽在闾里，慨然有董正天下之志。太守弘农成琎下
车欲振威严，闻晊高名，请为功曹。”

《世说》：补锺季明为郡功曹。时陈太丘为西门亭长，锺
深独敬异。太丘少锺十七岁，常礼待与同分义。会辟
公府，临辞，太守问锺：“谁可代君？”锺曰：“明府必欲得其
人，西门亭长可用。”太丘曰：“锺君似不察人为意，不知
何独识我？”

《魏志王粲传》：“粲字仲宣，山阳高平人也。曾祖父龚，祖
父畅，皆为汉三公。父谦，为大将军何进长史。进以谦
名公之胄，欲与为婚，见其二子，使择焉。谦弗许，以疾
免，卒于家。献帝西迁，粲徙长安，左中郎将蔡邕见而
奇之。时邕才学显著，贵重朝廷，常车骑填巷，宾客盈
坐，闻粲在门，倒屣迎之。粲至，年既幼弱，容状短小，一”
坐尽惊。邕曰：“此王公孙也，有异才，吾不如也。吾家书
籍文章，尽当与之。”

《吴志顾卲传》：“卲为豫章太守，风化大行。初，钱唐丁谞
出于役伍，阳羡张秉生于庶民，乌程吾粲、云阳殷礼
起乎微贱，卲皆拔而友之，为立声誉。秉遭大丧，亲为
制服结绖。卲当之豫章，发在近路，值秉疾病，时送者
百数。卲辞宾客曰：‘张仲节有疾苦，不能来别，恨不见
之，暂还与诀。诸君少时相待。其留心下士，惟善所在’”，
皆此类也。

《蜀志马良传》：“先主辟良为左将军掾。后遣使吴，良谓
亮曰：‘今衔国命，协穆二家，幸为良介于孙将军’。亮曰：
‘君试自为文’。良即为草曰：‘寡君遣掾马良通聘继好，
以绍昆吾、豕韦之勋。其人吉士，荆楚之令，鲜于造次
之华，而有克终之美，愿降心存纳，以慰将命，权敬待
之’。”

《彭𦍛传》：“𦍛字永年，广汉人。身长八尺，容貌甚伟，姿性
骄傲，多所轻忽，惟敬同郡秦子敕荐之于太守许靖
曰，昔高宗梦傅说，周文求吕尚，爰及汉祖纳食其于
布衣，此乃诸王之所以创业垂统，缉熙厥功也。今明
府稽古皇极，允执神灵，体公刘之德，行勿翦之惠，清
庙之作于是乎始，褒贬之义于是乎兴，然而六翮未”
之备也。伏见处士绵竹秦宓，膺山甫之德，履隽生之
直，枕石漱流，吟咏缊袍，偃息于仁义之途，恬惔于浩
然之域，高概节行，守贞不亏，虽古人潜遁，蔑以加旃。
若明府能招致此人，必有忠谠落落之誉，丰功厚利
建迹之勋，然后纪功于王府，飞声于来世，不亦美哉！
《襄阳耆旧传》：“庞统，字士元，少未有识”者，惟德公重之。
年十八，使诣司马德操。德操与语，自昼达夜，乃叹息
曰：“德公诚知人，此实盛德也，必南州士之冠冕。”由是
显名。后刘备访世事于德操曰：“后生俗士，岂识时务？
识时务者，在乎俊杰。此间有卧龙凤雏。”问谁，曰：“诸葛
孔明庞士元也。”

《蜀志庞统传》：“统郡命为功曹，性好人伦，勤于长养，每
所称述，多过其才。时人怪而问之，统答曰，当今天下
大乱，雅道陵迟，善人少而恶人多。方欲兴风俗，长道
业，不美其谭，即声名不足慕企，不足慕企而为善者
少矣。今拔十失五，犹得其半，而可以崇迈世教，使有
志者自励，不亦可乎？”

《晋书杨方传》：“方字公回，少好学，有异才。初为郡，铃下
威仪，公事之暇，辄读《五经》，乡邑未之知。内史诸葛恢
见而奇之，待以门人之礼，由是始得周旋贵人间。时
虞喜兄弟以儒学立名，雅爱方，为之延誉。恢尝遣方
为文荐郡功曹主簿虞预称美之，送以示循。循报书
曰：‘此子开拔有志意，只言异于凡猥耳，不图伟才如
此’。”其文甚有奇分，若出其胸臆，乃是一国所推，岂但
牧竖中逸群邪！闻处旧党之中，好冲谦中之行，此亦
立身之一隅。然世衰道丧，人物凋弊，每闻一介之徒，
有向道之志，冀之愿之。如方者乃荒菜之特苗，卤田
之善秀，姿质已良，但沾染未足耳。移植丰壤，必成嘉
谷。足下才为世英，位为朝右，道隆化“立，然后为贵。昔
许子将拔樊仲昭于贾竖，郭林宗成庞德公于畎亩。
足下志隆此业，二贤之功不为难及也。”循遂称方于
京师。司徒王导辟为掾，转东安太守，迁司徒参军事。
方在都邑，缙绅之士咸厚遇之。

《裴秀传》：“度辽将军毋丘俭尝荐秀于大将军曹爽曰：
生而岐嶷，长蹈自然，元静守真，性入道奥，博学彊记，
无文不该，孝友著于乡党，高声闻于远近。诚宜弼佐
谟明，助和鼎味，毗赞大府，光昭盛化，非徒子奇甘罗
之俦，兼包颜冉游夏之美。爽乃辟为掾。”

《世说新语》：王大将军与丞相书，称杨朗曰：“世彦识器
理致，才隐明断，既为国器，且是杨侯淮之子，位望殊
为陵迟，卿亦足与之处。”

《世目》杨朗沈审经断蔡司徒云：“若使中朝不乱，杨氏作公方未已。”谢公云：“朗是大才。”

庾公为护军，属桓廷尉觅一佳吏，乃经年。桓后遇见
徐宁而知之，遂致于庾公，曰：“人所应有，其不必有；人
所应无，己不必无。”真海岱清士。

顾和始为扬州从事，月旦当朝，未入顷，停车州门外。
周侯诣丞相，历和车边。和觅虱，夷然不动。周既过，反
还，指顾心曰：“此中何所有？”顾搏虱如故，徐应曰：“此中
最是难测地。”周侯既入，语丞相曰：“卿州吏中有一令
仆才。”

张凭举孝廉出都，负其才气，谓必参时彦，欲诣刘尹，
乡里及同举者共笑之。张遂诣刘，刘洗濯料事，处之
下坐，唯通寒暑，神意不接。张欲自发无端。顷之，长史
诸贤来，清言客主有不通处，张乃遥于末坐判之，言
“约旨远，足畼彼我之怀。”一坐皆惊。真长延之上坐，清
言弥日，因留宿。至晓张退，刘曰：“卿且去，正当取卿共
诣抚军。”张还船，同侣问何处宿？张笑而不答。须臾，真
长遣传教觅张孝廉船，同侣惋愕，即同载诣抚军。至
门，刘前进谓抚军曰：“下官今日为公得一太常博士”，
妙选既前，抚军与之话言，咨嗟称善，曰：“张凭勃窣为
《理窟》。”即用为太常博士。

《南史何尚之传》：“尚之子偃，偃弟子点，雅有人伦鉴，多
所甄拔。知吴兴丘迟于幼童，称济阳江淹于寒素，悉
如其言。”

《张裕传》：裕子永，永子瑰，瑰子率，除太子舍人。与同郡
陆倕、陆厥幼相友狎。尝同载诣左卫将军沈约，遇任
昉在焉。约谓昉曰：“此二子后进才秀，皆南金也，卿可
识之。”由此与昉友。

《谢裕传》：“裕从孙朓，好奖人才。会稽孔𫖮粗有才笔，未
为时知。孔珪尝令草《让表》以示朓，朓嗟吟良久，手自
折简写之，谓珪曰：‘此子声名未立，应共奖成，无惜齿
牙馀论’。”

《梁书何逊传》：“逊举秀才，南乡范云见其对策，大相称
赏，一文一咏，云辄嗟赏，谓所亲曰：顷观文人，质则过
儒，丽则伤俗，其能含清浊，中今古，见之何生矣！”
《南史沈峻传》：“峻，吴兴武康人，博通五经，尤长《三礼》，为
国子助教时，吏部郎陆倕与仆射徐勉书荐峻曰：凡
圣贤所讲之书，必以《周官》立义，则《周官》一书，实为群
经源本。此学不传，久历年世。北人孙详、蒋显亦经听
习，而音隔楚夏，故学徒不至。惟助教沈峻特精此书，
比日时开讲肆，群儒刘嵒、沈宏、沈熊之徒，并执经下
坐，北面受业，莫不叹服，人无间言。第谓宜即用此人，
令其专此一学，周而复始，使圣人正典，废而更兴。”勉
从之，奏峻兼《五经》博士，于馆讲授，听者常数百人。
《刘虬传》：“虬子之遴，八岁能属文。年十五，举茂才、明经、
对策。沈约、任昉见而异之。吏部尚书王瞻尝候任昉，
遇之遴在坐，昉谓瞻曰：‘此南阳刘之遴，学优未仕，水
镜所宜甄擢’。”即调为太学博士。

《孔靖传》：“靖曾孙奂，为吏部尚书，加侍中。应接引进，门
无停宾。加识鉴人物，详练百氏，凡所甄拔，衣冠缙绅，
莫不悦服。”

《北史薛辩传》：辩父强，字威明，与北海王猛同志友善。
及桓温入关中，猛以巾褐谒之，温曰：“‘江东无卿比也。
秦国定，多奇士，如生辈尚有几人？吾欲与之俱南’。猛
曰：‘公求可与拨乱济时者，友人薛威明其人也’。温曰：
‘闻之久矣，方致朝命’。”强闻之，自商山来谒，与猛皆署
军谋祭酒。

《张湛传》：湛知名凉土，好学能属文，司徒崔浩识而礼
之。浩注《易叙》曰：“炖煌张湛、金城宗钦，武威段承根三
人，皆儒者，并有儁才，见称西州。每与余论《易》，余以《左
氏传》卦解之，遂相劝为解，注故为之解。”其见称如此。
《王慧龙传》：崔浩弟恬，闻慧龙王氏子，以女妻之。浩既
昏姻，及见慧龙曰：“信王家儿也。”王氏世齇鼻，江东谓
之齇王慧。龙鼻渐大，浩曰：“真贵种矣。”数向诸公称其
美。

《李彪传》：“彪初受业于长乐监伯阳，伯阳称美之。平原
王陆叡雅有志业，相闻彪名而诣之，称之州郡，遂举
孝廉，高闾称之，朝贵李冲礼之甚厚。”

《魏收传》：司马子如荐收，召赴晋阳，以为中外府主簿。
子如因宴戏言于神武曰：“魏收天子中书郎，一国大
才，愿大王借与颜色。”由此转府属。

《郑羲传》：“羲孙述祖，字恭文，少聪敏，好属文，有风检，为
先达所称誉。”

《世说补》：魏佛助盛誉卢思道，以询祖为不及。询祖曰：
“见未能高飞者借其羽毛，知逸势冲天者翦其翅翮。”
《隋书李德林传》：德林居贫轗轲，母氏多疾，方留心典
籍，无复宦情。其后母病稍愈，逼令仕进。任城王湝为
定州刺史，重其才，召入州馆，朝夕同游，殆均师友，不
为君民礼数。尝语德林云：“窃闻蔽贤蒙显戮久，令君
沈滞，吾独得润身朝廷。纵不见尤，亦惧明灵所谴。”于
是举秀才入邺。于时天保八年也。王因《遗尚书令杨
遵彦书》云：“燕赵固多奇士，此言诚不为谬。今岁所贡秀才李德林者，文章学识，固不待言。观其风神器宇，
终为栋梁之用。至如经国大体，是贾生、晁错之俦；雕
虫小技，殆相如、子云之辈。今虽唐虞”君世，俊乂盈朝，
然修大厦者，岂厌良材之积也！吾尝见孔文举《荐祢
衡表》云：“洪水横流，帝思俾乂以正平比夫大禹。”常谓
拟喻非伦，今以德林言之，便觉前言非大。遵彦即命
德林制《让尚书令表》，援笔立成，不加治点。因大相赏
异，以示吏部郎中陆卬，卬云：“已大见其文笔，浩浩如
长河东注。比来所见，后生制作，乃涓浍之流耳。”卬仍
命其子乂与德林周旋，戒之曰：“汝每事宜师此人，以
为模楷。”

《文中子事君》篇：“或问人善。子曰：‘知其善则称之，不善，
则曰未尝与久也’。”

《册府元龟》，房元龄为秦王府记室。时秦府兵曹杜如
晦改陜州长史，元龄白秦王曰：“馀人不及，惜杜如晦
聪明敏达，王佐之才也。若使守藩，无所用之，必欲经
营四方，非此人莫可。”秦王乃请为秦府掾。杜淹时不
得调，将委质于隐太子。时封德彝典选，以告元龄，恐
隐太子得之，长其奸计，于是遽启秦王，引为天策府
兵曹参军文学馆学士。

《唐书沈既济传》：“‘既济子传师，少为杜佑所器。贞元末，
举进士。时给事中许孟容、礼部侍郎权德舆乐挽毂
士，号权。许德舆称之于孟容，孟容曰：‘我故人子，盍不
过我’？传师往见谢曰：‘闻之丈人，脱中第则累公举矣。
故不敢进’。孟容曰：如子，可使我急贤诣子，不可使子
因旧见我’。遂擢第。”

《杨敬之传》：“敬之检校工部尚书兼祭酒，卒。敬之尝为
《华山赋》示韩愈，愈称之，士林一时传布。李德裕尢咨
赏，敬之爱士类，得其文章，孜孜玩讽，人以为癖。雅爱
项斯为诗，所至称之，由是擢上第。斯，字子迁，江东人。
敬之祖客灞上，见闽人濮阳愿，阅其文，大推挹，遍语
公卿间。会愿死，敬之为敛葬。”

《让皇帝宪传》：“宪子瑀，瑀孙景俭，字宽中，及进士第。彊
记多闻，善言古成败王霸大略，高自负于士大夫，无
所屈。王叔文等更誉之，以为管仲、诸葛亮。”

《吴武陵传》：“武陵为太学博士。太和初，礼部侍郎崔郾
试进士，东都公卿咸祖道长乐，武陵最后至，谓郾曰：
‘君方为天子求奇材，敢献所益’。因出袖中书搢笏郾
郾读之，乃杜牧所赋阿房宫。辞既警拔，而武陵音吐
鸿畅，坐客大惊。武陵请曰：‘牧方试有司，请以第一人
处之’。郾谢已得其人。至第五，郾未对，武陵勃然曰：‘不
尔，宜以赋见还’。”郾曰：“如教牧。果异等。”

《李甘传》：“甘擢侍御史，河南人杨牢，字松年，有至行。甘
方未显，以书荐于尹曰：执事之部孝童杨牢，父茂卿，
从田氏府，赵军反，杀田氏。茂卿死，牢之兄蜀，三往索
父丧，虑死不果至。牢自洛阳走常山二千里，号伏叛
垒，委发羸骸，有可怜状。仇意感解，以尸还之单缞冬
月往来太行间，冻肤皲瘃，衔哀雨血，行路稠人，为牢”
泣，归责其子，以牢勉之。牢为儿践操如此，未闻执事
门唁而书显之，岂树风扶教意耶？且乡人能啮疽刳
䏶，急亲之病，皆一时决耳。犹蒙表其闾脱之傜，上有
大礼，则差问以粟帛。今河北骄叛，万师不能攘，而牢
徒步请尸仇手，与夫含腐忍疮者孰多？牢绝乳即能
诗，洛阳儿曹壮于牢者，皆出其下。闻“牢之赎丧，潞帅
偿其费。其葬也，滑帅赙之财。斯执事之事，他人既篡
之矣，即有称‘牢’于上者，执事能无恨其后乎？”其激卬
自任类此。

《云溪友议》：朱庆馀校书，既遇水部郎中张籍知音，遍
索庆馀新制篇什数通，吟改后，只留二十六章，水部
置于怀抱而推赞之。清列以张公重名，无不缮录讽
咏，遂登科第。朱君尚为谦退，作《闺意》一篇以献张公，
公明其进退，寻亦和焉。诗曰：“洞房昨夜停红烛，待晓
堂前拜舅姑。妆罢低声问夫婿，画眉深浅入时无？”张
籍郎中酬曰：“越女新妆出镜心，自知明艳更沈吟。齐
纨未足人间贵，一曲《菱歌》抵万金。”朱公才学，因张公
一诗，名流于海内矣。

《全唐诗话》：项斯字子迁，江东人。始未为闻人，因以卷
谒杨敬之，杨甚爱之，赠诗云：“几度见诗诗尽好，及观
标格过于诗。平生不解藏人善，到处逢人说项斯。”未
几，诗达长安，明年擢上第。

《剧谈录》：“元和中，进士李贺善为歌篇，韩文公深所知
重，于缙绅之间，每加延誉，由此声华籍甚。”

白中书方居郎署，未有知者，惟“朱崖李相国器之，许
于缙绅间，多所延誉。”

《册府元龟》：张砺初为举子，在梁依翰林学士李愚。贞
明中，砺自河阳北归，庄宗叛，授太原府掾，揄扬愚之
节概及愚所为文、《仲尼遇》《颜回寿》、“《夷齐非饿》等篇，人
望风称之。”

马令《南唐书孟宾于传》：“天祐末，工部侍郎李若虚廉
察沅湘，宾于以诗数百篇自命为《金鳌集》献之。若虚
称善，采警册数联，誉诸朝廷。由是诗名益振。明年春擢进士第。”

《韩熙载传》：“熙载喜提奖后进，每见一文可采者，辄自
缮写，仍为播之声名。”

《康仁杰传》：仁杰，泉州人也。少祝发为僧，喜儒学，颇自
励。因游江淮，会陈德诚出次池阳，仁杰以诗投之，有
“红斾渡江霞醮水，青蛇出箧雪侵衣”之句。德诚勉令
就仕，乃荐仁杰于执政者。仁杰易儒服至金陵，会群
公旬沐宴昇元阁，仁杰造席，和登阁诗，有“云散便凝
千里望，日斜长占半城阴”之句，座皆大惊。

《辽史耶律贤适传》：“贤适字阿古真，于越鲁不古之子。
嗜学有大志，滑稽玩世，人莫之知，惟于越屋质器之。
尝谓人曰：‘是人当国，天下幸甚’。”

《宋史张去华传》：去华父谊，长兴中，和凝掌贡举，谊举
进士。晋天福初，凝拜端明殿学士，署门不接宾客，谊
即日致书于凝，以为四方利害，所宜询访，凝大奇之，
他日荐于宰相桑维翰曰：“凝门生中有张谊者，性介
直，颇涉词艺，可备谏职。”未几，超拜左拾遗。

《田锡传》：“锡字表圣，嘉州洪雅人。幼聪悟，好读书属文。
杨徽之宰峨眉，宋白宰玉津，皆厚遇之，为之延誉，繇
是声称翕然。”

《陶谷传》：“谷为人隽辨宏博，然奔竞务进，见后学有文
采者，必极言以誉之，闻达官有闻望者，则巧诋以排
之。”其多忌好名类此。

《王溥传》：“溥性宽厚，美风度，好汲引后进。其所荐至显
位者甚众。”

《李穆传》：“穆质厚忠恪，谨言慎行，所为纯至，无有矫饰，
深信释典，善谈名理，接引后进，多所荐达。”

《范质传》：质兄子杲，少孤，质视如己子。刻志于学，与姑
臧李均、汾阳郭昱齐名。常携文谒陶谷、窦仪，咸大称
赏，谓杲曰：“若举进士，当待汝以甲科。”

《郭贽传》：“贽性温和，颇能延誉时隽。宋白以文学沈下
位，贽荐引之，遂同掌诰命。”

《张齐贤传》：“齐贤资仪丰硕，议论慷慨，喜擢奖寒隽。”
《李昉传》：“昉子宗谔，勤接士类，无贤不肖，恂恂尽礼，奖
拔后进，唯恐不及。以是士人皆归仰之。”

《石熙载传》：“熙载性忠实，遇事尽言，是非好恶，无所顾
避。人有善即推荐之，时论称其长者。”

《孙何传》：“何判太常礼院，与晁迥、陈尧咨并命知制诰，
被疾赐告，卒，年四十四。何乐名教，勤接士类，后进之
有词艺者，必为称扬。”

《丁谓传》：谓字谓之，后更字公言，苏州长洲人。少与孙
何友善，同袖文谒王禹偁，禹偁大惊重之，以为自唐
韩愈、柳宗元后二百年始有此作，世谓之“孙丁。”
《李沆传》：沆弟维，性宽易，喜愠不见于色，奖借后进。
《王禹偁传》：禹偁所与游必儒雅，后进有词艺者，极意
称扬之，如孙何、丁谓辈多游其门。

《续诗话》：魏野处士，陕人，字仲先，少时未知名，尝题河
上寺柱云：“数声离岸橹，几点别州山。”时有幕僚，本江
南文士也，见之大惊，邀与相见，赠诗曰：“怪得名称野，
元来性不群。借冠来谒我，倒屣起迎君。”仍为延誉，由
是人始重之。

《宋史李及传》：“及举进士，历官御史中丞，资质清介，所
治简严，喜慰荐下吏，而乐道人之善。”

《狄青传》：尹洙为经略判官。青以指使见洙，与谈兵善，
荐之于经略使韩琦、范仲淹，曰：“此良将材也。”二人一
见奇之，待遇甚厚。仲淹以《左氏春秋》授之曰：“将不知
古今，匹夫勇尔。”青折节读书，悉通秦汉以来将帅兵
法，由是益知名。

《赵师民传》：“师民字周翰，青州临淄人。九岁能属文，举
进士第，孙奭辟兖州说书，领诸城主簿。师民学问精
博，奭自以为不及，夏竦尤所奇重，称为盛德君子，论
其文行，愿回两子恩，授以京秩。”

《滕宗谅传》：“宗谅字子京，河南人，与范仲淹同年举进
士。其后仲淹称其才，乃以秦州军事推官召试学士
院，改大理寺丞。”

《曲洧旧闻》：李肃之公明，文定公子也。在三司，论事切
直，仁宗嘉纳。欧公以简贺之，甚有称赏之语。公明喜
曰：“欧公平日书疏往来，未尝呼我字也。此简遂以字
呼我，人之作好事，可不勉哉！”

《宋史李之才传》：“之才，青社人也，为孟州司法参军。友
人尹洙以书荐于中书舍人叶道卿，因石延年致之
曰：‘孟州司法参军李之才，年三十九，能为古文章，语
直意邃，不肆不窘，固足以蹈及前辈，非洙所敢品目。
而安于卑位，无仕进意，人罕知之。其才又达世务，使
少用于世，必过人远甚。恨其贫，不能决其归心。知之
者当共成之’。”延年复书曰：“今业文好古之士至鲜，苟
遗若人，其学益衰矣。”延年素不喜谒贵仕，凡四五至
道卿门，通其书乃已。道卿荐之，改大理寺丞。

《王安石传》：安石少好读书，一过目，终身不忘。其属文
动笔如飞，初若不经意，既成，见者皆服其精妙。友生

取重，故深与韩绛。绛弟维及吕公著交，三人更游扬
之，名始盛。神宗在藩邸，维为记室，每讲说见称，维曰：
“此非维之说，维之友王安石之说也。”及为太子庶子，
又荐自代，帝由是想见其人。

《彦周诗话》：“先伯父治平四年，举进士第一。少从丁宝
臣，以文字为欧阳文忠公、王岐公所称。”

《宋史张商英传》：“商英字天觉，蜀州新津人。长身伟然，
姿采如峙玉，负气俶傥，豪视一世。调通州主簿。渝州
蛮叛，说降其酋，辟知南川县。章惇经制夔夷，狎侮郡
县，吏无敢与共语，部使者念独商英足抗之。檄至夔，
惇询人才，使者以商英告，即呼入同食。商英著道士
服，长揖就坐。惇肆意大言，商英随机折之，落落出其”
上。惇大喜，延为上客。归荐诸王安石，因召对，以检正
中书礼房擢监察御史。

《常秩传》：“秩平居为学求自得。王回，里中名士也，每见
秩，与语，辄欿然自以为不及。欧阳修、胡宿、吕公著、王
陶、沈遘、王安石皆称荐之，翕然名重一时。”

《欧阳修传》：“修奖引后进，如恐不及，赏识之下，率为闻
人。曾巩、王安石、苏洵子轼，辄布衣屏处，未为人知。修
即游其声誉，谓必显于世。”

《闻见前录》：明道、横渠、伊川三先生俱从康节游，康节
尤喜明道，其誉之与富韩公、司马温公、吕申公相等。
故康节《四贤诗》云：“彦国之言铺陈，晦叔之言简当，君
实之言优游，伯淳之言调畅。四贤洛之观望，是以在
人之上。”有宋熙宁之间，大为一时之壮，则康节之所
以处明道者盛矣。

王介甫用事，张郇、李承之荐张惇可用，介甫曰：“闻惇
大无行。”承之曰：“某所荐者才也。顾惇才可用于今日
耳，素行何累焉？公试与语，自当爱之。”惇素辩，又善迎
合。介甫大喜，恨得之晚。

《侯鲭录》：欧阳文忠公尝以诗荐一士人与王渭州仲
仪，仲仪待之甚厚。未几赃败，仲仪归朝，见文忠公论
及此士人，文忠公笑曰：“诗不可信也如此。”

《闻见后录》：“眉山老苏先生里居未为世所知，时雷简
夫太简为雅州，独知之，以书荐之。韩忠献、张文定、欧
阳文忠三公皆有味其言也。”三公自太简始知先生
后，东坡、颍滨但言忠献、文定、文忠，而不言太简，何也？
予官雅州，得太简荐先生书，尝以问先生曾孙子符
仲虎，亦不能言也。简夫，长安人，以遗才命官，其文亦
奇，国史有传。《上韩忠献书》简夫启：“昨年在长安，累获
奏记，及入蜀来，路远，颇如疏怠。恭惟恩照，恕其如此。
不审均逸名都，寝食何似？”简夫向年自与尹师鲁别，
不幸其至死不复相见，故居常恨，以谓天下后生，无
复可与议论当世事者。不意得郡荒陋，极在西南，而
东距眉州尚数百里。一日眉人苏洵携文数篇，不远
相访，读其《洪范论》，知有王佐才《史论》，得迁《史笔》《权书》
十篇，讥时之弊、《审势》《审敌》《审备》三篇，皇皇有忧天下
心。呜呼！师鲁不再生，孰与洵抗邪？简夫自念道不著，
位甚卑，言不为时所信重，无以发洵之迹，遽告之曰：
“如子之文，异日当求知于韩公，然后决不埋没矣。”重
念简夫阻远门藩，职“有所守，不获搢版，约袂疾指，快
读泃文，干几格间，以豁公之视听也，但邑邑而已。洵
年逾四十，寡言笑，淳谨好礼，不妄交游，亦尝举茂才，
不中第，今已无意。近张益州安道荐为成都学官，未
报。会今春将二子入都，谋就秋试，幸其东去，简夫因
约其暇日令自袖所业，求见节下，愿加奖进，则斯人
斯文不为不遇也。”《上张文定书简夫启》：简夫近见眉
州苏洵著述文字，其间如《洪范论》，真王佐才也；《史论》，
真良史才也。岂惟西南之秀，乃天下之奇才尔。令人
欲麋珠虀芝，躬执匕箸，饫其腹中，恐他馈伤，且不称
其爱护如此，但怪其不以所业投于明公。问之，然后
云：“洵已出张公门下矣。”又辱张公荐，欲使“代黄柬为
郡学官，洵思遂出张公之门，亦不辞矣。简夫喜其说。
窃计明公引洵之意，不祇一学官；洵望明公之意，亦
不祇一学官。第各有所待也。又闻明公之荐，累月不
下，朝廷重以例检，执政者靳之不特达，虽明公重言
之，亦恐一上未报，岂可使若人年将五十，迟迟于涂
路间邪？昔萧昕荐张镐云：‘用之则为帝王师，不用则
幽谷一叟耳’。”愿明公荐洵之状，至再至于三，俟得其
请而后已，庶为洵进用之权也。《上欧阳内翰书简夫
启》简夫顷年待诏公车府，因故人苏子美始拜符采，
不间不遗，许接议论。未两三岁，而执事被圣上不次
之知，遂得以笔舌进退天下士大夫。士大夫不知刑
之可惧，赏之可乐，生之可即，死之可避，而知执事之
笔舌可畏简。夫不于此时毕其平生之力，以谨自附
于下风。而方从事戎马间，或告疾于旧隐，故足迹不
至于门藩，书问不通于左右者，且十馀年矣，岂偶然
哉？盖有故耳。执事之官，日隆于一日。昔之所以议进
退天下士大夫者，今又重之以权位。故其一言“之出，
则九鼎不足为重。”简夫见弃于时，使与俗吏齿，碌碌外官，多谤少誉，方世之视其言不若鸿毛之轻，故姓
名不见记于执事矣。夫人重之不为简，肯为轻哉？方
俟退于陇亩之中，绝于公卿之间，而后敢以尺书问
阍吏，道故旧之情。今未能毕其志，而事已有以夺之
矣。伏见眉州人苏洵，年逾四十，寡言笑，淳谨好礼，不
妄交游。尝著《六经》《洪范》等论十篇，为后世计。张益州
一见其文，叹曰：“司马迁死矣，非子吾谁与？”简夫亦谓
之曰：“生，王佐才也。”呜呼！起洵于贫贱之中，简夫不能
也。然其责亦不在简夫也。若知洵不以告于人，则简
夫为有罪矣。用是不敢固其初心，敢以洵闻左右。恭
惟执事，职在翰林，以文章忠义为天下师，洵之穷达，
宜在执事。向者洵与执事不相闻，则天下不以是责
执事。今也读《简夫》之书，既达于前，而洵又将东见执
事于京师。今而后天下将以洵累执事矣。

《名臣言行录》外集：吕申公知蔡州，将行，言曰：“伏见南
省进士程颐，年三十四，有特立之操，出群之姿。嘉祐
四年已与殿试，自后绝意进取，往来太学，诸生愿得
以为师。臣方领国子监，亲往敦请，卒不能屈。臣尝与
之语，洞明经术，通古今治乱之要，实有经世济物之
才，非同拘士曲儒，徒有偏长。使在朝廷，必为国器。伏”
望特以不次旌用。

《漫笑录》：“三苏自蜀来，张安道、欧阳永叔为延誉于朝，
自是名誉大振。”

《野老记闻》：陈莹中云：元丰乙丑为礼闱检点官，时范
淳夫同在院，与淳夫同舍，因语及颜子不迁怒，不贰
过，范公言：“惟伯淳先生能之。余问曰：‘伯淳谓谁’？范公
默然久之曰：‘君乃不知有程伯淳乎’？余谢曰：‘生长东
南，实未知之’。”余时年二十九，自是常以寡陋自愧。
《甲申杂记》：天下之公论，虽仇怨不能夺也。李承之奉
世知南京，尝谓余曰：“昨在侍从班时，李定资深鞫苏
子瞻狱，虽同列不敢辄启问。一日，资深于崇政殿门
忽谓诸人曰：‘苏轼诚奇才也’。众莫敢对，已而曰：‘虽二
三十年所作文字诗句，引证经传，随问即答，无一字
差舛，诚天下之奇才也’。”叹息不已。

《宋史梁焘传》：焘元祐七年拜尚书右丞，转左丞。焘自
立朝，一以引援人物为意，在鄂作《荐士录》，且载姓名。
客或见其书曰：“‘公所植桃李，乘时而发，但不向人开
耳’。焘笑曰：‘焘出入侍从，至位执政，八年之间，所荐用
之不尽，负愧多矣’。”其好贤乐善如此。

《晁补之传》：“补之从弟咏之，少有异才。以荫入官，调扬
州司法参军。未上时，苏轼守扬州，补之倅州事，以其
诗文献轼。轼曰：‘有才如此，独不令我一识面邪’？乃具
参军礼入谒。轼下堂挽而上，顾坐客曰：‘奇才也’。”
《张耒传》：“耒字文潜，楚州淮阴人。幼颖异，十三岁能为
文，十七时作《函关赋》，已传人口。游学于陈，学官苏辙
爱之”，因得从轼游，轼亦深知之，称其文“汪洋冲澹，有
一唱三叹”之声。弱冠第进士，历临淮主簿、寿安尉、咸
平县丞，入为太学录。范纯仁以馆阁荐，试秘书省正
字，著作佐郎，秘书丞，著作郎、史馆检讨。居三馆八年，
顾义自守，泊如也。

《高闶传》：“闶少宗程颐学。宣和末，杨时为祭酒，闶为诸
生，胡安国至京师，访士于时，以闶为首称，由是知名。”
《随手杂录》：“曾旼过泗州，谓余曰：‘某罢扬州教授时，子
瞻守扬，某往见吕吉甫真州。吉甫问曰：‘轼何如人也’？
旼曰：‘聪明人也’。吉甫怒，厉声曰：‘尧聪明耶？舜聪明耶？
大禹之聪明耶’？旼曰：‘非三者之聪明，亦是聪明也’。曰：
‘所学如何’’？”旼曰：“学孟子。”愈怒，愕然而立曰：“是何言欤？”
旼曰：“孟子以民为重，社稷次之，此其所以知学《孟子》
也。”吉甫默然久之。

《挥麈三录》：“先大父大观初从郎曹得守九江，自乡里
汝阴之官，有同年生宋景瞻者，姑溪人。其子惠直为
德化县主簿，迎侍其父以来。先祖爱其清修好学，甚
前席之，教以习宏词科，日与出题，以其所作来呈，不
复责以吏事。会王彦昭涣之出帅长沙，令作乐语以
燕犒之。时有王积中者，知名士也，以特起为佥书节”
度判官，且俾预席。其槁不存，但记忆三联云：“少年射
策，有贾太傅之文章；落笔惊人，继沈中丞之翰墨。从
来汝颍之间，固多奇士；此去潇湘之地，定逢故人。况
有锦帐之郎官，来为东道；且邀红莲之幕客，共醉西
园。”先祖读之大喜，以谓句句著题，荐之于时相何清
源，即除书局，已而中词科，自此声名籍甚。

《朱子语类》：蔡京晚岁渐觉事势狼狈，亦有隐忧。其从
子应之自兴化来，因访问近日有甚人才。应之愕然
曰：“今天下人才尽在太师陶铸中，某何人敢当此问？”
京曰：“不然。觉得目前尽是面谀脱取官职去底人，恐
山林间有人材欲得知。”应之曰：“太师之问及此，则某
不敢不对。”福州有张觷，字柔直者，抱负不苟。觷平日
与应之相好，时适赴吏部，应之因举其人以告，遂宾
致之为塾客，然亦未暇与之相接。柔直以师道自尊，
待诸生严厉异于他客，诸生已不能堪，一日，呼之来

火起，首先到汝家。若学得走，缓急可”以逃死。诸子大
惊，走告其父曰：“先生忽心恙”云云。京闻之，瞿然曰：“此
非汝所知也。”即入书院与柔直倾倒，因访策焉。柔直
曰：“今日救时已是迟了，只有收拾人才是第一义。”京
因叩其所知，遂以龟山为对，龟山自是始有召命。
《名臣言行录》：秦桧尝为密教，翟公兴知密州，荐试宏
词。游定夫过密，与之同饭于翟奇之后。胡康侯问人
才于定夫，首以秦为对云：“其人类文若”，又云“无事不
会。”后京城破，金欲立张邦昌，执政而下无敢有异议，
惟秦抗论以为不可，康侯益义其所为，力言于张德
远诸公之前。后秦自金归，与闻国政，康侯属望尤切，
尝有书疏往还，讲论国政。康侯有词掖尺筵之召，则
秦之荐也，然其雅意坚不欲就，是时已窥见其隐微，
一二有难处，故以老病辞。后来秦做出大疏脱，则康
侯谢世矣。

《贤奕编》：胡澹庵谪岭南，士大夫多陵蔑之，否则畏避
之。方滋本亦桧党，待之独有加礼，澹庵深德之。桧死，
其党皆逐滋入京，谋一差遣不可得，栖栖旅馆。澹庵
偶与王梅溪语及其事，梅溪曰：“此君子也。”率馆中诸
公访之，且揄扬其美，由此遂晋用。

《宋史张守传》：守尝荐秦桧于时宰张浚。及桧为枢密
使同朝，一日，守在省阁，执浚手曰：“守前者误公矣。今
同班列，与之朝夕相处，观其趋向，有患失之心，公宜
力陈于上。”

《吴玠传》：“玠为忠州刺史，宣抚处置使，张浚巡关陕，参
议军事刘子羽诵玠兄弟才勇，浚与玠语，大悦，即授
统制。弟璘掌帐前亲兵。”

《游仲鸿传》：仲鸿字子正，淳熙二年进士第，初调犍为
簿。李昌图总蜀赋，辟籴买官，奇其才，曰：“吾董饷积年，
惟得一士。”昌图召入，首荐之，擢四川制置司干办公
事。

《赵汝谈传》：汝谈字履常，生而颖悟。年十五，以大父恩
补将仕郎，登淳熙十一年进士第。丞相周必大得其
文异之，语参知政事施师点曰：“是子他日有大名于
世。”

《宗室希怿传》：“希怿字伯和，燕王八世孙，登淳熙十四
年进士第。赵汝愚帅福建，希怿为属吏，尝言治人如
修身，治政如理家，爱民如处昆弟。取古今官著惠爱
者，缉为一编，曰：‘是吾师矣’。汝愚嘉之，荐于辛弃疾。弃
疾尚气，僚吏不敢与可否，希怿独尽言无所避。属邑
候官苦税重，每不登额，希怿稽核公帑羡钱以足之”，
弃疾亦荐其能。汝愚当国，调江东运司斡办。同寅有
坐𠈁胄党者，诸司莫敢荐，希怿贤其人，请以荐己者
荐之。改太平州通判。

危。传。字逢吉，抚州临川人。旧名科，淳熙十四年
举进士，孝宗更名。时洪迈得。文为之赏激。调南
康军教授，转运使杨万里按部，骤见叹奖，偕游庐山，
相与酬倡。调广东帐司，未上，服父丧，免。调临安府教
授。倪思荐之，且语人曰：“吾得此一士，可以报国矣。”
《程元凤传》：元凤之在政府也，一契家子求贰令，累请
不许。其后见其可用，更荐拔之。每曰：“前日之弹劾，成
其才也；今日之擢用，尽其才也。”

《欧阳守道传》。湖南转运使吴子良聘守道为岳麓书
院副山长。守道初升讲，发明孟氏正人心，承三圣之
说，学者悦服。宗人新及子必泰先寓居长沙，闻守道
至，往访之，初犹未识也，晤语相契，守道即请于子良
礼新，为岳麓书院讲书。新讲《礼记》“天降时雨，山川出
云”一章，守道起曰：“长沙自有仲齐，吾何为至此？”仲齐，
新之字也。逾年，新卒，守道哭之恸，自铭其墓，又荐其
子必泰于当道。

《姚希得传》：“希得以崇政殿学士金紫光禄大夫潼川
郡公致仕。忠亮平直，清俭自将，好引善类，不要虚誉。
盖有诵荐于上，而其人莫之知者。”

《元史杨奂传》：奂不治生产，人有片善，则委曲称奖，惟
恐其名不闻。或小过失，必尽言劝止，不计其怨怒也。
《孙辙传》：“辙善为文章，吴澄尝叙其集曰：‘所为仁义之
人，其言蔼如也’。”其见称如此。

《悬笥琐探》：况锺在苏州兴学礼士，儒生贫寒者多有
所给，于是争献诗。邹亮献二十首，锺独称赏，欲荐其
材于朝。会有以匿名书数亮过失，潜揭于府治大门
外，锺得书叹曰：“彼欲沮吾荐，正欲速成亮名耳。”遂奏
亮才学可用。召试，授吏刑二部司务，转监察御史。其
勇于为义如此。

《陕西通志》：“吕柟，弘治辛酉举于乡。游太学，与同志讲
学。时邑人高朝用为地官，即谓检讨王敬夫曰：‘予邑
有颜子，子知之乎’？敬夫曰：‘岂吕仲木耶’？”

《广东通志》：“李孔修字子长，顺德人。自称抱真子。侨居
省之高第街，混迹阛阓，人不识也。张诩荐于陈献章，
献章称之，名由此著。”

《列朝诗集》：王穉登字百谷，嘉靖甲子北游太学，汝南公方执政，阁试《瓶中紫牡丹》诗，百谷有“色借相君袍
上紫，香分太极殿中烟”之句。汝南赏叹击节，呼词馆
诸公数之曰：“公等以诗文为职业，能道得‘王秀才十
四字耶’？”引入为记室。

胡应麟字元瑞。筑室山中，购书四万馀卷，手自编次，
亦多所渔猎撰著。携诗谒王元美，盛相推挹。元美喜
而激赏之，登其名于“五子”之末。

陈第，字季立；连江人。为学官弟子。教授清漳，生徒云
集。俞都督大猷召致幕下，教以古今兵法、南北战守
方略，尽得其指要。劝以武功自见，曰：“子当为名将，非
一书生也。”为言于谭襄毅纶，谭一见亦奇之，曰：“俞、戚
之流亚也。”起家京营，出守古北；历游击将军，居蓟镇
者十年。

《荀子大略》篇：“劫迫于暴国，而无所辟之，则崇其善，扬
其美，言其所长，而不称其所短也。”

《容斋四笔》：唐世科举之柄，颛付之主司，仍不糊名。又
有交朋之厚者为之助，谓之通榜。故其取人也，畏于
讥议，多公而审。亦有胁于权势，或挠于亲故，或累于
子弟，皆常情所不能免者。若贤者临之，不然，未引试
之前，其去取高下，固已定于胸中矣。韩文公与祠部
陆员外书云：“执事与司贡士者相知识，彼之所望于
执事者，执事之所以待乎彼者，可谓至而无闲疑矣。
彼之职在乎得人，执事之志在乎进贤，如得其人而
授之，所谓两得矣。”愈之知者，有侯喜、侯云长、刘述古、
韦群玉，此四子者，可以当首荐而极论，期于成而后
止可也。沈杞、张苰、尉迟汾、李绅、张后馀、李翊，皆出群
之才，举之足以收人望而得才，实主司广求焉，则以
告之可也。往者陆相公司贡士，愈时幸在得中，所与
及第者，皆赫然有声。原其所以，亦由梁补阙肃、王郎
中础佐之。梁举八人，无有失者，其馀则王皆与谋焉。
陆相与梁如此，不疑也。至今以为美谈。此书在集中，
不注岁月。案《摭言》云：“正元十八年，权德舆主文，陆傪
员外通榜。韩文公荐”十人于傪、权公。凡三榜，共放六
人，馀不出五年内皆捷。以《登科记》考之，正元十八年，
德舆以中书舍人知举，放进士二十三人。尉迟汾、侯
云长、韦纾、沈杞、李翊登第。十九年，以礼部侍郎放二
十人，侯喜登第。永贞元年，放二十九人，刘述古登第。
通三榜共七十二人，而韩所荐者预其七。元和元年
崔邠下放李绅，二年又放张后馀张苰皆与摭言合。
陆傪在正元间时名最著，韩公敬重之。其《行难》一篇，
为傪作也，曰：“陆先生之贤闻于天下，是是而非非。自
越州召拜祠部，京师之人造焉。先生曰：‘今之用人也，
不详，位于朝者，吾取某与某而已，在下者多于朝，凡
吾与者若干人’。”又《送其刺歙州序》曰：“君出”刺歙州，朝
廷耆旧之贤，都邑游居之良，赍咨涕洟，咸以为不当
去，则傪之以人物为己任久矣。其刺歙以十八年二
月权公放榜时，既以去国，而用其言不替，其不负公
议而采人望，盖与陆宣公同。韩公与书时，方为四门
博士，居百寮底，殊不以其荐为犯分。故公作《权公碑》
云：“典贡士，荐士于公者，其言可信，不以其人布衣不
用；即不可信，虽大官势人交言，一不以缀意。”又云：“前
后考第进士，及廷所策试士，踊相蹑为宰相达官，其
馀布处台阁外府，凡百馀人。梁肃及傪，皆为后进领
袖，一时龙门，惜其位不通显也。岂非汲引善士，为当
国者所忌乎？”韩公又有《答刘正夫书》云：“举进士者，于
先进之门”，何所不往？先进之于后辈，苟见其至，宁可
以不答其意邪？来者则接之，举城士大夫莫不皆然，
而愈不幸独有接后进名。以是观之，韩之留意人士
可见也。

《世范》：“人有善诵我之美，使我喜闻而不觉其谀者”，小
人之最奸黠者也。彼其面谀我而我喜，及其退与他
人语，未必不窃笑我为他所愚也。

《读书镜》：庞士元性好人伦，勤于长养，每所称述，多过
其才。时人或问之，士元曰：“当今雅道陵迟，善人常少。
方欲兴风俗，长道业，不美其谭，即声名不足企慕，不
足企慕而为善者少矣。今拔十失五，犹得其半，而可
以崇迈世教，使有志者自励，不亦可乎？”时人服其言。
富丞相一日于寺剃度一僧，刘贡父攽闻知，笑曰：“彦
国坏了几个人才”度得一人，问之曰：“彦国每与人对
语，往往奖予太过。其人恃此傲慢，反以致祸者，攽目
击数人矣，岂非坏了乎？”余以为誉人者不可不闻庞
士元此言，见誉于人者不可不闻刘贡父此言，
白乐天一帖云：庐山自陶、谢洎十八贤已还，儒风绵
绵，相续不绝。贞元初，有符载、杨衡辈，隐焉，亦出为文
人。今其读书属文，结草庐于岩谷间者，犹一二十人即其中秀出者，有彭城人刘轲。轲开卷慕孟轲为人，
秉笔慕扬雄、司马迁为文，故著《翼孟》三卷，《豢龙子》十
卷，《杂文》百馀篇。而圣人之旨，作者之风，虽未臻极，往
往而得。予佐浔阳三年，轲每著文，辄来示。予知轲志
不息，异日必能跨符、扬而攀陶、谢。轲一旦尽赍所著
书及所为文，访予告行欲举进士。予方沦落江海，不
足以发轲事业，又羸病无心，力不能致书于台省。故
人因援纸引笔，写胸中事授轲，且曰：“子到长安，持此
札为予谒集贤庾三十二补阙，翰林杜十四拾遗，金
部元八员外，监察牛二侍御，秘省萧正字，蓝田杨主
簿兄弟。”彼七八君子，皆予文友，以予愚直，尝信其言。
苟于今不我欺，则子之道庶几光明矣。又欲使平生
故人，知我形体已悴，志气已惫，独好善喜才之心未
死。去矣！去矣！特此代书。三月三日，乐天白。蒋侍郎家
有《杨文公与王魏公》一帖，用半副纸，有折痕，其略云：
“昨夜有进士蒋堂携所作文来，极可喜，不敢不布闻，
谨封拜呈。”苏子瞻曰：“夜得一士，旦而告人，察其情，若
喜而不寐者。世言文公为魏公客，公经国大谋，人所
不知者，独文公得与。观此帖，不特见文公好贤乐士
之意，且得一士，必亟告之，其补于公者亦多矣。吁！王
公不下士久矣，有耳不闻，有睛不转，有口不嘘，有手
不援，此岂可令香山、眉山两长”者见也。